2013.gada 3.septembrī Noteikumi Nr. 737

Rīgā (prot. Nr. 47 25.§)

**Noteikumi par zvērinātu notāru atlīdzības taksēm un to noteikšanas kārtību**

Izdoti saskaņā ar

Notariāta likuma

165.panta pirmo daļu

**I. Vispārīgie jautājumi**

1. Noteikumi nosaka zvērinātu notāru atlīdzības takses un to noteikšanas kārtību.

2. Ja šo noteikumu 6., 7., 8., 9., 10., 11., 12., 14., 17., 26., 27. un 37. punktā minēto dokumentu projektus persona sastāda bez zvērināta notāra un viņa personāla palīdzības, zvērināta notāra atlīdzības takse ir 75 % no šajos noteikumos paredzētās takses.

3. Ja dokuments, ko zvērināts notārs taisa kā notariālo aktu vai apliecinājumu, sastāv no vairāk nekā četrām lapām, zvērināts notārs šo noteikumu 7., 8., 9., 10., 11., 12., 14., 19., 20., 21., 32., 36., 37., 38. un 39.punktā paredzētajai taksei pieskaita atlīdzību 10 % apmērā par katru nākamo lapu.

4. Ja zvērināts notārs apliecina parakstu zem svešvalodā rakstīta akta vai taisa apliecinājumu svešvalodā, zvērināta notāra atlīdzības takse ir par 50 % lielāka nekā šajos noteikumos noteiktā atlīdzības takse, bet, ja zvērināts notārs apliecina parakstu zem vairākās valodās rakstīta akta, zvērināta notāra atlīdzības takse ir divkāršā apmērā, ja šajos noteikumos nav noteikts citādi.

5. Zvērināti notāri šajos noteikumos noteiktajai zvērināta notāra atlīdzībai pieskaita pievienotās vērtības nodokļa summu atbilstoši Pievienotās vērtības nodokļa likumā noteiktajam apmēram.

**II. Atlīdzības takse par notariālo aktu taisīšanu**

6. Notariālā akta taisīšana par darījumu, kura summa ir:

6.1. līdz 1424 *euro*, – 15,65 *euro*;

6.2. no 1425 *euro* līdz 7115 *euro*, – 15,65*euro* plus 0,9 % no darījuma summas, kas pārsniedz 1424 *euro*;

6.3. no 7116 *euro* līdz 28458 *euro*, – 72 *euro* plus 0,7 % no darījuma summas, kas pārsniedz 7115 *euro*;

6.4. no 28459 *euro* līdz 71145 *euro*, – 236,34 *euro* plus 0,5 % no darījuma summas, kas pārsniedz 28458 *euro*;

6.5. no 71146 *euro* līdz 142288 *euro*, – 471,11 *euro* plus 0,3 % no darījuma summas, kas pārsniedz 71145 *euro*;

6.6. vairāk par 142289 *euro*, – 705,89 *euro* plus 0,1 % no darījuma summas, kas pārsniedz 142288 *euro*.

7. Laulības līguma taisīšana – 28,17 *euro*.

8. Pilnvaras taisīšana:

8.1. universālpilnvara – 39,13 *euro*;

8.2. ģenerālpilnvara – 20,35 *euro*;

8.3. speciālpilnvara – 15,65 *euro*;

8.4. pilnvara pensijas, pabalstu, uzturlīdzekļu saņemšanai – 1,42 *euro*;

8.5. pilnvara nepilngadīgo interešu pārstāvībai – 4,27 *euro*.

9. Notariālā akta taisīšana, ja tam nav pastāvīgu saistību rakstura (piemēram, lūgums, paziņojums, apliecinājums, atļauja), – 6,26 *euro*.

10. Notariālā akta taisīšana, ja tam ir pastāvīgu saistību raksturs un nav noteikta darījuma summa (piemēram, lietošanas kārtības līgums, mantojuma līgums), – 78,26 *euro*.

11. Darījuma noteikumu grozījums – 9,39 *euro*, bet, ja ar grozījumu tiek palielināta darījuma summa, piemēro šo noteikumu [6.punktā](http://likumi.lv/doc.php?id=181766#p6) minēto taksi attiecībā uz darījuma summas starpību.

12. Testamenta taisīšana – 36 *euro*.

13. Testamenta glabāšana un attiecīga notariāla akta taisīšana – 51,65 *euro*.

14. Kuģa pieņemšanas un nodošanas akts – 23,48 *euro*.

**III. Atlīdzības takse par apliecinājumu taisīšanu**

15. Paraksta īstuma apliecināšana uz dokumenta, kuram ir pastāvīgu saistību raksturs (piemēram, rokasnaudas, ķīlas, cesijas, dāvinājuma, aizdevuma, patapinājuma, pirkuma, maiņas, uztura, uzņēmuma, nomas un īres līgums), – 10,96 *euro*, bet, ja dokumentu paraksta vairāk nekā divas personas, – 4,70 *euro* par katras nākamās personas parakstu.

16. Paraksta īstuma apliecināšana uz dokumenta, kuram nav pastāvīgu saistību rakstura, – 2,35 *euro*.

17. Paraksta īstuma un rīcībspējas apliecināšana uz pieteikumiem un lūgumiem publiskajiem reģistriem – 18,78 *euro*, bet, ja dokumentu paraksta vairāk nekā divas personas, – 4,70 *euro* par katras nākamās personas parakstu.

18. Apliecinājums, ka persona ir dzīva, – 4,70 *euro*.

19. Jūras protesta apliecināšana – 9,39 *euro*.

20. Vekseļu un čeku protesta akts – 50 % no šo noteikumu [6.punktā](http://likumi.lv/doc.php?id=181766#p6) minētās takses.

21. Protestam iesniegtā vekseļa iekasēšana pirms protesta – 0,1 % no iekasētās summas, bet ne mazāk kā 7,83 *euro*.

22. Noraksta apliecināšana – 1,57 *euro* par katru lappusi, noraksta izgatavošana – 0,47 *euro* par katru lappusi.

23. Notariālo aktu grāmatas otro un turpmāko izrakstu un notariālo aktu otro un turpmāko norakstu izsniegšana – 3,13 *euro* par katru aktu grāmatas lappusi, par reģistra izrakstu – 2,03 *euro* par katru lappusi.

24. Dokumentu uzrādīšanas laika apliecināšana – 0,94 *euro* par katru lapu, dokumentu ierakstīšana aktu grāmatā – 3,13 *euro* par katru grāmatā ierakstītu lapu.

25. Tulkojuma pareizības apliecināšana – 3,91 *euro* par katru lappusi.

26. Pilnvarojuma atsaukums – 9,39 *euro*.

27. Paziņojuma nodošana – 6,26 *euro*.

28. Paziņojuma apliecības izsniegšana – 2,35 *euro* par katru paziņojumu un katru atbildi.

29. Apliecība par līdzēju ierašanos vai neierašanos zvērināta notāra prakses vietā – 2,35 *euro* par katru personu.

30. Seifu un citu glabātavu satura apliecināšana – 23,48 *euro* stundā.

31. Sapulču, darbību un notikumu norises apliecināšana – 23,48 *euro* stundā.

32. Iesnieguma, paziņojuma (deklarācijas) un liecības sniegšanas apliecināšana – 20,35 *euro*.

**IV. Atlīdzības takse par naudas, vērtspapīru, vērtslietu, priekšmetu un dokumentu pieņemšanu glabāšanā**

33. Ja glabājumā nodota nauda, vērts­papīri, vērtslietas, priekšmeti vai ieķīlājuma raksti, – 70 % gadā no šo noteikumu [6.punktā](http://likumi.lv/doc.php?id=181766#p6) minētās takses, bet ne mazāk kā 7,83 *euro* mēnesī. Ja glabājuma termiņš nav noteikts, atlīdzību ņem par trijiem mēnešiem uz priekšu, un šī atlīdzība nav atmaksājama.

34. Ja glabājumā nodoti citi dokumenti vai slēgtas aploksnes, – 7,83 *euro* mēnesī par dokumentu vai aploksni.

35. Noguldījuma procenti, kas saņemti par zvērināta notāra kontā kredīt­iestādē iemaksāto glabājuma naudu, pieskaitāmi šo noteikumu [33.punktā](http://likumi.lv/doc.php?id=181766#p33) minētajai zvērināta notāra atlīdzībai.

**V. Atlīdzības takse par mantojuma lietu vešanu**

36. Apliecība par pēdējās gribas rīkojuma nolasīšanu – 23,48 *euro*.

37. Mantošanas iesnieguma vai pārdzīvojušā laulātā iesnieguma apliecinā­šana par laulātā mantas daļu laulāto kopmantā – 15,65 *euro*.

38. Apliecība par laulātā mantas daļu – 16,43 *euro*, bet, ja mantas vērtība pārsniedz 4980 *euro*, papildus noteiktajai taksei – 0,3 % no mantas vērtības, kas pārsniedz 4980 *euro*.

39. Mantojuma apliecība neatkarīgi no mantošanas pamata:

39.1. no laulātā un kopā ar mantojuma atstājēju dzīvojošajiem pirmās, otrās un trešās šķiras mantiniekiem – 31,30 *euro*, bet, ja mantojamās mantas vērtība (neizskaitot parādus) pārsniedz 11383*euro*, papildus noteiktajai taksei – 0,25 % no mantojamās mantas vērtības, kas pārsniedz 11383 *euro*;

39.2. no pārējiem pirmās un otrās šķiras mantiniekiem – 46,95 *euro*, bet, ja mantojamās mantas vērtība (neizskaitot parādus) pārsniedz 8537 *euro*, papildus noteiktajai taksei – 0,5 % no mantojamās mantas vērtības, kas pārsniedz 8537 *euro*;

39.3. no pārējiem trešās šķiras mantiniekiem – 58,69 *euro*, bet, ja mantojamās mantas vērtība (neizskaitot parādus) pārsniedz 3557 *euro*, papildus noteiktajai taksei – 1,5 % no mantojamās mantas vērtības, kas pārsniedz 3557 *euro*;

39.4. no ceturtās šķiras mantiniekiem – 58,69 *euro*, bet, ja mantojamās mantas vērtība (neizskaitot parādus) pārsniedz 1067 *euro*, papildus noteiktajai taksei – 5 % no mantojamās mantas vērtības, kas pārsniedz 1067 *euro*;

39.5. no pārējiem mantiniekiem – 70,43 *euro*, bet, ja mantojamās mantas vērtība (neizskaitot parādus) pārsniedz 854 *euro*, papildus noteiktajai taksei – 7,5 % no mantojamās mantas vērtības, kas pārsniedz 854 *euro*.

40.  50 % likme no šo noteikumu [36.punktā](http://likumi.lv/doc.php?id=181766#p36), 39.1. un 39.2.apakšpunktā minētās takses piemērojama, ja nepilngadīgie bērni manto no saviem tuvāka­jiem augšupējiem radiniekiem.

**VI. Atlīdzības takse par mantas dalīšanas projekta sastādīšanu un darbībām ārpus prakses vietas**

41. Mantas dalīšanas projekta sastādīšana – 18,78 *euro*, bet, ja dalāmās mantas vērtība pārsniedz 5691 *euro*, papildus noteiktajai taksei – 0,3 % no dalāmās mantas vērtības, kas pārsniedz 5691 *euro*.

42. Par darbību ārpus zvērināta notāra prakses vietas – 4,70 *euro* par katru pilnu stundu, bet ne vairāk kā 20,35 *euro* par diennakti, pieskaitot attiecīgo summu šajos noteikumos minētajai zvērināta notāra atlīdzībai par katru amata darbību.

**VII. Atlīdzības takse par projektu sastādīšanu**

43. Dokumenta projekta sastādīšana, kuram ir pastāvīgu saistību raksturs, ja dokumenta projektam neseko notariāls akts, – 54,78 *euro*.

44. Dokumenta projekta sastādīšana, kuram nav pastāvīgu saistību rakstura, ja dokumenta projektam neseko notariāls akts, – 7,83 *euro*.

**VIII. Atlīdzības takse par juridisko palīdzību**

45. Tiesību un tiesību nodrošinājuma nostiprināšana zemesgrāmatā (dokumentu iesniegšana un saņemšana no attiecīgas zemesgrāmatu nodaļas) – 4,70 *euro* par katru pilnu stundu, bet ne vairāk kā 20,35 *euro* par diennakti.

46. Atļaujas, apliecības un citu dokumentu pieprasīšana un saņemšana, lai varētu noslēgt un nostiprināt notariāli taisāmos un apliecināmos aktus, – 6,26 *euro* par katru atļauju, apliecību vai citu dokumentu.

47. Darījuma izpildes pilnīga pārraudzība (kompleksas darbības, kas pilnībā ietver šo noteikumu 45. un 46.punktā minētās darbības) – 50 % no zvērināta notāra atlīdzības, kas noteikta par izpildāmā akta apliecināšanu.

48. Amata darbību veikšanai nepieciešamā ieskatīšanās valsts informā­cijas sistēmā, ja zvērinātam notāram šīs informācijas saņemšana ir par maksu, – 4,27 *euro* par katru personu vai īpašumu.

49. Amata darbību veikšanai nepieciešamā ieskatīšanās valsts informācijas sistēmā, ja zvērinātam notāram šīs informācijas saņemšana ir bez maksas, – 1,42 *euro* par katru personu vai īpašumu.

50. Zemesgrāmatu likuma 97.pantā minēto zemesgrāmatu nodaļas tiesnešu lēmumu pārsūdzēšana (sūdzības sagatavošana un iesniegšana) – 4,70 *euro* par katru pilnu stundu.

51. Dokumenta iesniegšana un saņemšana no komercreģistra – 4,70 *euro* par katru pilnu stundu, bet ne vairāk kā 20,35 *euro* par diennakti.

52. Konsultācija notariālu darbību jautājumos, ja tai neseko notariāls akts vai apliecinājums, – 10,96 *euro* par katru pilnu stundu.

53. Zvērināta notāra tulkojums – 3,13 *euro* par lappusi.

**IX. Atlīdzības takse par laulības šķiršanas lietu vešanu**

54. Par laulības šķiršanas lietas vešanu (ieskatīšanās valsts informācijas sistēmās, iesnieguma par laulības šķiršanu taisīšana un notariālo aktu grāmatas pirmā un otrā izraksta izsniegšana, laulības šķiršanas apliecības taisīšana un notariālo aktu grāmatas pirmā un otrā izraksta izsniegšana vai laulības šķiršanas lietas izbeigšana un otra laulātā informēšana par to) – 71,14 *euro*.

**X. Noslēguma jautājumi**

55. Atzīt par spēku zaudējušiem Ministru kabineta 2008. gada 15. septembra noteikumus Nr. 747 "Noteikumi par zvērinātu notāru atlīdzības taksēm un to noteikšanas kārtību" (Latvijas Vēstnesis, 2008, 152.nr.; 2011, 8.nr.).

56. Noteikumi stājas spēkā 2014.gada 1.janvārī.

Ministru prezidenta vietā –

labklājības ministre Ilze Viņķele

Tieslietu ministrs Jānis Bordāns